TUT-studente geskiet, gesteek langs kampusArgieffoto Willa de Ruyter, woordvoerder van die TUT, het aan Maroela Media gesê in die eerste voorval is ŉ student verskeie kere met ŉ mes gesteek, vermoedelik in ŉ rooftog. “Hy kon daarin slaag om homself tot op die kampus te kry, waar die kampuskliniek hom gestabiliseer het voordat hy na ŉ hospitaal gehaas is,” het sy gesê. Kort daarna is nog ŉ student, ook by die Metrorail-stasie, twee keer geskiet. Die student is ook deur die kampuskliniek gestabiliseer voordat hy met ŉ Netcare 911 helikopter na ŉ hospitaal vervoer is. ŉ Derde student was die derde slagoffer van rowers by die stasie toe hy ook oorval en met ŉ mes gesteek is. Volgens De Ruyter is hy nie in ŉ kritieke toestand nie, maar moes hy ook gehospitaliseer word. “Die universiteit is baie, baie besorg oor hierdie voorvalle en ons het dringend met die Metrorail-bestuur in verbinding getree oor die veiligheid van die studente by die stasie,” het sy gesê. “Hoewel die treinstasie nie deel van die kampus is nie en dus ook nie ons domein om te beveilig nie, het ons wel veiligheidswagte by die hek wat ook ŉ ogie oor die stasie kan hou. Hulle kan ongelukkig nie alles sien wat op die stasie gebeur nie.” Sy het beklemtoon die aanvalle het niks met die betogings te doen wat vandeesweek op die Soshanguve-kampus gewoed het nie en al drie voorvalle was vermoedelik rooftogte of ŉ poging tot roof. “Ek weet in die een geval is die student se skootrekenaar en beursie gesteel. Dit is nie duidelik of iets by die ander twee studente gesteel is nie,” het sy gesê. Athlenda Mathe, woordvoerder van Netcare 911, het bevestig hulle het ŉ 20-jarige student van TUT behandel. Sy het sy toestand as kritiek beskryf.